Tlačová správa

**SÚSTREDENIE, KDE INKLÚZIA NEBOLA PREKÁŽKOU**

**19. novembra 2019, Šamorín – Športovec Špeciálnych olympiád Slovensko a medailista z Letných hier v Abú Zabí Peter Išpold sa zúčastnil sústredenia Zamierené na talenty. Zamierené na Talenty je občianske združenie olympijskej medailistky Danky Bartekovej, koordinované olympioničkou Martinou Gogolovou.**

Sústredenie **Zamierené na talenty** sa konalo v polovici novembra v Olympijskom centre x-bionic sphere v Šamoríne. Účastníkmi boli olympionici a športovci, ktorých túžba je stať sa úspešnými olympionikmi. Mladí ľudia prežili spolu dni plné zábavy, cvičení, tréningov a zaujímavých prednášok. O tom, ako sa zdravo stravovať, bola prednáška “Energia a živiny” Viktora Bielika, “Ako efektívne trénovať” vysokoškolského profesora Eugena Lacza a “Ako vyťažiť zo sociálnych sietí maximum” Lukášom Kendra. Veľkým oživením boli športové aktivity ako vodné pólo s trénerom Miroslavom Gogoľom, gymnastika s Ľubošom Rupčíkom, kondičné cvičenie s Dominikom Hopjakom a rehabilitačné cvičenia s Líviou Danišovou. Športovci sa zoznámili aj s novou formou relaxu Sound Healing od Lucky Nosko a nechýbala ani beseda s olympionikmi.

Športovec **Špeciálnych olympiád Slovensko,** ambasádor športovcov, plavec a triatlonista **Peter Išpold** bol jedným z 15 zúčastnených športovcov. *,,Mladí športovci, naši nádejní olympionici, prijali Peťa medzi seba od prvej minúty. Predstaviť športovcov s intelektuálnym znevýhodnením prišla Národná riaditeľka Eva Gažová prednáškou o Špeciálnych olympiádach. Od toho momentu bol Peťo jedným z nás a nikto neriešil jeho odlišnosť,“* povedala **Danka Barteková**, členka Medzinárodného olympijského výboru. *,,Je už jedným z nás a veľmi sa tešíme, že o rok, by k Peťovi mal pribudnúť ďalší športovec Špeciálnych olympiád,“* dodala kajakárka **Martina Gogolová**. *,,Som veľmi rada, že súčasťou nášho sústredenia bol Peťo Išpold, ktorý je dôkazom toho, že aj ľudia s intelektuálnym znevýhodnením si môžu plniť svoje sny,“*podelila sa o svoje zážitky na Instagrame strelkyňa **Vanesa Hocková**, juniorská majsterka Európy.

**O organizácii Special Olympics International**

Špeciálne olympiády sú inkluzívnou organizáciou využívajúcou šport a vzdelávanie, prostredníctvom ktorých sa každý deň na celom svete snaží posilniť postavenie ľudí s intelektuálnym znevýhodnením. Celosvetová organizácia vznikla v roku 1968 a v roku 2018 oslávila už 50. výročie založenia. Na Slovensku oslávili Špeciálne olympiády 25. výročie založenia v roku 2018. Na celom svete v 192 krajinách športuje viac ako 5 miliónov osôb s intelektuálnym znevýhodnením. S podporou viac ako 1 milióna trénerov, učiteľov a dobrovoľníkov sa organizuje viac ako 108 000 súťaží ročne v 32 druhoch olympijských športov.